LIETUVOS RESPUBLIKOS FINANSŲ MINISTRO

Į S A K Y M A S

DĖL VIEŠOJO SEKTORIAUS APSKAITOS IR ATASKAITŲ KONSOLIDAVIMO INFORMACINĖS SISTEMOS NUOSTATŲ PATVIRTINIMO

2011 m. gegužės 13 d. Nr. 1K-182

Vilnius

Vadovaudamasi Valstybės informacinių sistemų steigimo ir įteisinimo taisyklių, patvirtintų Lietuvos Respublikos Vyriausybės 2004 m. balandžio 19 d. nutarimu Nr. 451 „Dėl Valstybės informacinių sistemų steigimo ir įteisinimo taisyklių patvirtinimo“ (Žin., 2004, Nr. 58-2061), 8 punktu ir įgyvendindama Viešojo sektoriaus buhalterinės apskaitos ir finansinės atskaitomybės sistemos reformos koncepcijos, patvirtintos Lietuvos Respublikos Vyriausybės 2005 m. birželio 29 d. nutarimu Nr. 718 (Žin., 2005, Nr. 81-2966; 2008, Nr. 86-3414; 2011, Nr. 36-1720), Viešojo sektoriaus buhalterinės apskaitos ir finansinės atskaitomybės sistemos reformos įgyvendinimo priemonių plano 19 punkte nurodytą priemonę:

1. T v i r t i n u Viešojo sektoriaus apskaitos ir ataskaitų konsolidavimo informacinės sistemos nuostatus (pridedama).

2. P a k e i č i u Lietuvos Respublikos finansų ministro 2007 m. spalio 19 d. įsakymą Nr. 1K-302 „Dėl Steigiamų informacinių sistemų nuostatų patvirtinimo“ ir 1 punktą pripažįstu netekusiu galios.

FINANSŲ MINISTRĖ	INGRIDA ŠIMONYTĖ

PATVIRTINTA

Lietuvos Respublikos finansų ministro

2011 m. gegužės 13 d. įsakymu Nr. 1K-182

Viešojo sektoriaus apskaitos ir ataskaitų konsolidavimo informacinės sistemos NUOSTATAI

I. BENDROSIOS NUOSTATOS

1. Viešojo sektoriaus apskaitos ir ataskaitų konsolidavimo informacinės sistemos nuostatai (toliau – nuostatai) reglamentuoja Lietuvos Respublikos finansų ministerijos (toliau – ministerija) viešojo sektoriaus apskaitos ir ataskaitų konsolidavimo informacinės sistemos paskirtį, tikslą, jos organizacinę, informacinę ir funkcinę struktūras, valdytojo, duomenų tvarkytojų, duomenų teikėjų ir duomenų gavėjų funkcijas.

2. Viešojo sektoriaus apskaitos ir ataskaitų konsolidavimo informacinė sistema (toliau – VSAKIS) yra organizacinių, telekomunikacinių ir programinių priemonių bei duomenų bazių visuma, padedanti ministerijai efektyviau atlikti teisės aktų priskirtas funkcijas, parengti viešojo sektoriaus subjektų (toliau – VSS) grupių, valstybės ir savivaldybių konsoliduotąsias ataskaitas (toliau – viešojo sektoriaus konsoliduotosios ataskaitos), parengti, priimti sprendimus dėl valstybės turto valdymo.

3. VSAKIS tvarkoma vadovaujantis Lietuvos Respublikos įstatymais, kitais teisės aktais ir šiais nuostatais.

4. Šiuose nuostatuose vartojamos sąvokos atitinka Lietuvos Respublikos viešojo sektoriaus atskaitomybės įstatyme (Žin., 2007, Nr. 77-3046) ir kituose įstatymuose bei teisės aktuose, reglamentuojančiuose informacinių sistemų administravimą, vartojamas sąvokas.

II. VSAKIS STEIGIMO PAGRINDAS IR FUNKCIJOS

5. VSAKIS steigimo pagrindas:

5.1. Viešojo sektoriaus atskaitomybės įstatymas;

5.2. Lietuvos Respublikos Vyriausybės 2005 m. birželio 6 d. nutarimas Nr. 625 „Dėl Lietuvos informacinės visuomenės plėtros strategijos patvirtinimo“ (Žin., 2005, Nr. 73-2649);

5.3. Lietuvos Respublikos Vyriausybės 2005 m. birželio 29 d. nutarimas Nr. 718 „Dėl Viešojo sektoriaus buhalterinės apskaitos ir finansinės atskaitomybės sistemos reformos koncepcijos ir koordinavimo ir priežiūros komisijos sudarymo“ (Žin., 2005, Nr. 81-2966).

6. VSAKIS tikslai:

6.1. panaudojant informacinių technologijų priemones, padidinti finansų valdymo ir kontrolės funkcijų efektyvumą;

6.2. sudaryti sąlygas racionaliau traukti į apskaitą ir planuoti valstybės finansinius išteklius.

7. Pagrindinės VSAKIS funkcijos yra:

7.1. kaupti VSS finansinę informaciją ir automatizuoti šios informacijos apdorojimo procesus;

7.2. remiantis sukaupta informacija, automatizuotai suformuoti nacionalinį finansinių ataskaitų rinkinį;

7.3. atlikti sukauptos informacijos analizę, užtikrinti jos prieinamumą ir efektyvų panaudojimą finansų kontrolės poreikiams;

7.4. užtikrinti VSS tvarkomų finansinės apskaitos duomenų vientisumą ir patikimumą;

7.5. VSAKIS duomenų analizė, paieška, tiesioginė ir nuolatinė prieiga prie jų pagal nustatytas teises, ataskaitų sudarymas, pateikimas ir spausdinimas;

7.6. užtikrinti VSAKIS duomenų kokybę ir saugumą, valdyti sistemos klasifikatorius, nustatymo ir kitus parametrus.

8. Laukiami VSAKIS naudojimo rezultatai:

8.1. tikslesnė ir teisingesnė ataskaitų informacija, sudaranti galimybes priimti sprendimus dėl valstybės turto valdymo;

8.2. visų valstybės įsipareigojimų, apimančių ilgalaikius ir trumpalaikius įsipareigojimus, vertės nustatymas, apimant valstybės skolą ir socialinius įsipareigojimus;

8.3. racionalesnis finansinių išteklių planavimas, leidžiantis nustatyti, kiek ateityje bus realių finansinių įsipareigojimų, pareikalausiančių finansinių išteklių, arba kiek esamų finansinių išteklių reikės perskirstyti.

III. VSAKIS ORGANIZACINĖ STRUKTŪRA

9. VSAKIS organizacinė struktūra:

9.1. VSAKIS valdytoja, tvarkytoja ir duomenų teikėja – ministerija;

9.2. kiti VSAKIS tvarkytojai – VSS, atsakingi už konsoliduotųjų ataskaitų parengimą, tvarkantys tik savo lygio duomenis ir atliekantys tik VSAKIS duomenų tvarkymo funkcijas;

9.3. VSAKIS duomenų teikėjai – VSS, teikiantys apskaitos duomenis konsoliduotųjų ataskaitų rinkiniui parengti naudodami VSAKIS valdytojo duomenų bazę ir VSAKIS programinę įrangą;

9.4. VSAKIS duomenų gavėjai – Lietuvos Respublikos Seimas, Lietuvos Respublikos Vyriausybė, VSS;

9.5. VSAKIS administratorius – VSAKIS valdytojo paskirtas ministerijos valstybės tarnautojas ar darbuotojas, dirbantis pagal darbo sutartį (toliau – darbuotojas), atliekantis VSAKIS priežiūrą.

10. VSAKIS valdytojas atlieka šias funkcijas:

10.1. nustato VSAKIS duomenų tvarkymo tikslus ir priemones jiems pasiekti, priima sprendimus dėl VSAKIS tobulinimo, reorganizavimo arba likvidavimo;

10.2. organizuoja VSAKIS kūrimą, priežiūrą ir tobulinimą;

10.3. nustato minimalius darbo vietų, skirtų dirbti su VSAKIS ministerijoje, reikalavimus;

10.4. priima teisės aktus, susijusius su VSAKIS funkcionavimu;

10.5. tiria VSAKIS duomenų tvarkytojų ir VSAKIS duomenų gavėjų poreikius, analizuoja ir sprendžia metodologines ir organizacines VSAKIS veikimo problemas;

10.6. sudaro sutartis dėl VSAKIS saugomų duomenų perdavimo kitų tokios pat arba panašios paskirties informacinių sistemų valdytojams;

10.7. kontroliuoja, kad VSAKIS duomenys būtų nuolat atnaujinami, o neteisingi, netikslūs ar neišsamūs duomenys – ištaisomi, papildomi arba sunaikinami ar sustabdomas tolesnis jų tvarkymas;

10.8. užtikrina VSAKIS tvarkomų duomenų konfidencialumą, vientisumą ir prieinamumą, apsaugą nuo neteisėto sunaikinimo, pakeitimo, atskleidimo, kokio nors kitokio neteisėto tvarkymo;

10.9. konsultuoja VSAKIS duomenų tvarkytojus, duomenų teikėjus ir duomenų gavėjus visais su VSAKIS susijusiais klausimais;

10.10. skiria VSAKIS administratorių;

10.11. atlieka kitas teisės aktuose nustatytas funkcijas.

11. VSAKIS valdytojas turi teisę gauti iš VSAKIS duomenų tvarkytojų, VSAKIS duomenų teikėjų ir VSAKIS duomenų gavėjų informaciją ir duomenis, kurių reikia šiuose nuostatuose nurodytoms VSAKIS valdytojo funkcijoms atlikti.

12. Ministerija, kaip VSAKIS tvarkytoja, atlieka šias funkcijas:

12.1. įrengia ir palaiko darbo vietas, skirtas dirbti su VSAKIS ministerijoje;

12.2. naudojasi VSAKIS duomenimis ir tvarko jai priklausančius VSAKIS duomenis;

12.3. užtikrina VSAKIS duomenų ir informacijos saugą tinkamomis organizacinėmis, techninėmis, technologinėmis, metodinėmis ir kitomis priemonėmis;

12.4. atlieka kitas teisės aktuose nustatytas funkcijas.

13. Kiti VSAKIS tvarkytojai atlieka šias VSAKIS duomenų tvarkymo funkcijas:

13.1. naudojasi VSAKIS duomenimis ir tvarko jiems priklausančius VSAKIS duomenis;

13.2. skiria VSAKIS naudotojus ir registruoja atsakingus asmenis;

13.3. atlieka kitas teisės aktuose nustatytas funkcijas.

14. Ministerija, kaip VSAKIS duomenų teikėja, teikia į VSAKIS savo valdomus Valstybės biudžeto, apskaitos ir mokėjimų sistemos duomenis, nurodytus šių nuostatų 18.2 punkte.

15. VSAKIS duomenų teikėjai atlieka šias funkcijas:

15.1. teikia duomenis iš apskaitai tvarkyti naudojamų sistemų VSAKIS tvarkytojui, užtikrina jų kokybę ir saugą iki perdavimo;

15.2. atlieka kitas teisės aktuose nustatytas funkcijas.

16. VSAKIS duomenų gavėjai atlieka šias funkcijas:

16.1. naudoja VSAKIS duomenis savo funkcijoms atlikti;

16.2. informuoja VSAKIS valdytoją apie pastebėtas VSAKIS duomenų ir gaunamos informacijos klaidas, netikslumus ir VSAKIS programinės įrangos darbo trūkumus;

16.3. atlieka kitas teisės aktuose nustatytas funkcijas.

17. VSAKIS administratoriaus funkcijos apibrėžtos Finansų ministerijos informacinių sistemų duomenų saugos nuostatuose, patvirtintuose Lietuvos Respublikos finansų ministro 2007 m. spalio 3 d. įsakymu Nr. 1K-289 (Žin., 2007, Nr. 105-4324), ir kituose saugos politikos įgyvendinimo dokumentuose.

IV. INFORMACINĖ STRUKTŪRA

18. VSAKIS kaupiami ir tvarkomi šie duomenys:

18.1. naudotojų duomenys:

18.1.1. vardas, pavardė;

18.1.2. prisijungimo teisės;

18.1.3. identifikacijos kodai;

18.1.4. pareigos;

18.1.5. elektroninio pašto adresas;

18.1.6. kontaktinis adresas;

18.1.7. telefono numeris;

18.2. VSS duomenys:

18.2.1. pavadinimas;

18.2.2. hierarchinis kodas;

18.2.3. subjekto pavaldumo duomenys;

18.2.4. adresas;

18.2.5. juridinio asmens kodas;

18.2.6. teisinis statusas;

18.2.7. teisinė forma;

18.2.8. įsteigimo data;

18.3. privalomųjų sąskaitų plano duomenys:

18.3.1. sąskaitų hierarchija;

18.3.2. VSS likučiai laikotarpio pradžioje;

18.4. finansinių ataskaitų rinkinio duomenys:

18.4.1. finansinių eilučių pavadinimai;

18.4.2. finansinių eilučių hierarchija;

18.5. detalūs finansiniai VSS duomenys:

18.5.1. eliminavimo duomenys, apimantys ir tarpusavio operacijas;

18.5.2. VSS finansinių ataskaitų rinkinio duomenys:

18.5.2.1. finansinės būklės ataskaitų, turto pokyčio ataskaitų ir susijusių aiškinamųjų raštų lentelių duomenys;

18.5.2.2. veiklos rezultatų ataskaitų ir susijusių aiškinamųjų raštų lentelių duomenys;

18.5.2.3. pinigų srautų ataskaitų duomenys;

18.5.2.4. aiškinamojo rašto lentelių, kurios nedetalizuoja minėtų pagrindinių ataskaitų, duomenys;

18.5.3. papildomi finansiniai duomenys – aiškinamųjų lentelių duomenys, finansinių apskaitos duomenų pagrindimo dokumentų elektroniniai atvaizdai;

18.5.4. papildomi duomenys, reikalingi VSS finansiniams duomenims apdoroti (eliminavimui ir konsolidavimui atlikti);

18.6. konsolidavimo kalendoriaus duomenys:

18.6.1. darbų sąrašas;

18.6.2. laikotarpiai;

18.6.3. pranešimai;

18.6.4. kiti duomenys, reikalingi konsolidavimo procesui užtikrinti;

18.7. duomenis aprašančios dimensijos, skirtos galimiems analizuojamos ir teikiamos informacijos pjūviams apibrėžti;

18.8. konsoliduotųjų ataskaitų duomenys;

18.9. valiutų kursų duomenys;

18.10. daugiamačiai analitiniai duomenys.

19. VSAKIS duomenys teikiami kitoms informacinėms sistemoms pagal duomenų teikimo sutartis.

20. VSAKIS duomenų apdorojimo rezultatai yra VSS grupės, valstybės ir nacionaliniai konsoliduotųjų ataskaitų rinkiniai, parengti apdorojant šių nuostatų 18 punkte nurodytus duomenis.

V. FUNKCINĖ STRUKTŪRA

21. VSAKIS funkcinę struktūrą sudaro šie lygiai ir komponentės:

21.1. naudotojų lygis, apibrėžiantis galimus prieigos prie sistemos būdus:

21.1.1. naudojant interneto naršyklę. Ši prieiga skirta naudotojams, teikiantiems konsolidavimui atlikti reikalingus duomenis bei atliekantiems kitus jiems pavestus su konsolidavimo procesu susijusius darbus;

21.1.2. naudojant taikomąsias programas. Taikomąja programa naudojasi atsakingų už konsoliduotųjų finansinių ataskaitų rinkinių rengimą VSS naudotojai. Atsakingų už konsoliduotųjų finansinių ataskaitų rinkinių rengimą VSS sąrašas yra patvirtintas finansų ministro 2011 m. kovo 17 d. įsakymu Nr. 1K-092 (Žin., 2011, Nr. 34-1625);

21.2. taikomųjų programų lygis, apibrėžiantis veiklos logikos komponentes:

21.2.1. duomenų teikimo komponentė, skirta VSS finansinių ataskaitų duomenims, kurie reikalingi visų lygių konsoliduotajam finansinių ataskaitų rinkiniui (toliau – KFAR) parengti, surinkti. VSS teikiamų duomenų paketą sudaro eliminavimo informacija, apimanti tarpusavio sandorius su kitais VSS, sąskaitų plano likučių ataskaita ir finansinių ataskaitų rinkinys;

21.2.2. tarpusavio operacijų derinimo komponentė, skirta VSS tarpusavio operacijoms susiderinti. VSAKIS automatizuoja pateiktų derintinų VSS tarpusavio operacijų suderinimo procesą pagal veiklos administratorių nustatytas taisykles;

21.2.3. konsolidavimo komponentė, skirta KFAR parengti. Komponentė automatizuoja konsoliduotųjų ataskaitų formavimą pagal pateiktus detalius VSS finansinių ataskaitų duomenis juos sujungdama, sumuodama ir eliminuodama pagal nustatytas taisykles;

21.2.4. duomenų analizės komponentė, apimanti duomenų analizės, ataskaitų rengimo ir ataskaitų platinimo priemones. Duomenų analizės ir ataskaitų kūrimo priemonės yra prieinamos tik VSAKIS veiklos administratoriams, kurie gali parengtas ataskaitas viešinti ir nustatyti prieigos prie jų teises;

21.2.5. administravimo komponentė, skirta VSAKIS klasifikatorių, konsolidavimo taisyklių bei proceso duomenims įvesti ir tvarkyti, VSAKIS atsakingiems asmenims registruoti ir administruoti, VSAKIS naudotojų prieigos teisėms valdyti;

21.3. duomenų lygis, apibrėžiantis įvairių tipų informacijos saugojimo komponentes:

21.3.1. konsolidavimo duomenų saugojimo komponentė, skirta saugoti duomenims, apimantiems VSS pateiktus finansinių ataskaitų duomenis, suformuotus KFAR, ir visą konsolidavimo proceso aprašomąją informaciją. Komponentė saugo visus sistemoje sukauptus duomenis;

21.3.2. analitinių duomenų saugojimo komponentė, skirta analitinei informacijai duomenų kubuose saugoti. Duomenų kubų informacija yra suformuojama pagal pirmiau aprašytos komponentės duomenis pagal nustatytas taisykles ir naudojama detalesnei finansinių ataskaitų bei konsoliduotosios informacijos analizei;

21.3.3. naudotojų informacijos saugojimo komponentė, skirta VSAKIS naudotojų ir jų prieigos teisių informacijai saugoti.

22. VSAKIS duomenų tvarkytojų, duomenų teikėjų ir duomenų gavėjų darbuotojai jungiasi prie VSAKIS tiktai kiekvienam jų sukurtose VSAKIS darbo vietose, naudodamiesi tiktai VSAKIS programine įranga ir kompiuterių tinklu, užtikrinančiu saugų informacijos perdavimą. VSAKIS duomenų tvarkytojo, duomenų teikėjo ir duomenų gavėjo darbuotojui jungiantis prie VSAKIS ir dirbant su šia sistema, fiksuojamas jo vardas ir pavardė.

23. VSAKIS duomenų sauga užtikrinama organizacinėmis, techninėmis, technologinėmis, metodinėmis ir kitomis priemonėmis, vadovaujantis Bendraisiais elektroninės informacijos saugos valstybės institucijų ir įstaigų informacinėse sistemose reikalavimais, patvirtintais Lietuvos Respublikos Vyriausybės 1997 m. rugsėjo 4 d. nutarimu Nr. 952 (Žin., 1997, Nr. 83-2075; 2007, Nr. 49-1891), ir kitų teisės aktų, reglamentuojančių duomenų tvarkymo teisėtumą, informacinės sistemos valdytojo (tvarkytojo) veiklą ir duomenų saugos valdymą, nuostatomis.

24. VSAKIS duomenų sauga organizuojama vadovaujantis Finansų ministerijos informacinių sistemų duomenų saugos nuostatais, patvirtintais Lietuvos Respublikos finansų ministro 2007 m. spalio 3 d. įsakymu Nr. 1K-289 (Žin., 2007, Nr. 105-4324), ir kitais saugos politikos įgyvendinimo dokumentais.

VI. KAUPIAMŲ DUOMENŲ ŠALTINIAI

25. VSAKIS veikimui užtikrinti reikalingi duomenys gaunami iš šių pirminių šaltinių:

25.1. VSS apskaitos sistemos – šių nuostatų 18.3.2 ir 18.5 punktuose nurodyti duomenys;

25.2. Lietuvos banko informacinės sistemos – šių nuostatų 18.9 punktuose nurodyti duomenys.

VII. BAIGIAMOSIOS NUOSTATOS

26. VSAKIS kūrimas finansuojamas Europos Sąjungos struktūrinių fondų lėšomis.

27. VSAKIS eksploatavimas ir modifikavimas finansuojami Lietuvos Respublikos valstybės biudžeto lėšomis.

28. VSAKIS valdytojas, VSAKIS duomenų tvarkytojai, VSAKIS duomenų teikėjai ir VSAKIS duomenų gavėjai teisės aktų nustatyta tvarka atsako už neteisėtą gaunamos iš VSAKIS informacijos atskleidimą ar kokią nors kitokią neteisėtą veiką, susijusią su VSAKIS.

29. VSAKIS likviduojant, jos saugyklose laikomi duomenys perduodami kitos tokios pat arba panašios paskirties informacinės sistemos valdytojui (tvarkytojui), kitos (steigiamos vietoj likviduojamos) sistemos valdytojui (tvarkytojui), sunaikinami arba perduodami valstybės archyvams Lietuvos Respublikos dokumentų ir archyvų įstatymo (Žin., 1995, Nr. 107-2389; 2004, Nr. 57-1982) nustatyta tvarka.

_________________